KYK: Dele van Makhanda steeds sonder krag | Netwerk24
Deur Lynn Williams 16 Julie 2019 15:17
Sekere dele van Makhanda was Maandagaand sonder elektrisiteit nadat die Waainek-transformator vlamgevat en begin brand het.
Inwoners in die westelike dele van die dorp is in die donker gelaat.
Makhanda. Foto: Skermgreep
Anele Mjekula, munisipale woordvoerder, sê die munisipaliteit se elektrisiëns het sedert 19:00 Maandagaand tot Dinsdag in die vroeë oggendure gewerk om die elektrisiteitstoevoer te herstel.
Volgens Mjekula het die elektrisiëns spoedig gereageer om die elektriese substasie te stabiliseer en om die omvang van die skade te bepaal.
Die elektrisiteitstoevoer na die Rhodes-Universiteit, Hill 60, West Hill, die boonste deel van Highstraat, die nywerheidsgebied en omliggende plase, Mountain Drive, die Setlaarsmonument, Makana Resort, Salem Cross en Thomas Baines is herstel.
“Werkers is tans besig om die elektrisiteit na gebiede soos Hare, Jacques, Mother Pike, Worcester, Revert en Bond te herstel. “Dit is die laaste groep wat aan die netwerk gekoppel moet word.”
Mjekula het inwoners gemaan om elektrisiteit spaarsamig te gebruik.
Inwoners wie se elektrisiteit steeds nie herstel is nie, moet dit by die munisipaliteit se afdeling vir elektrisiteit aanmeld.
Meer oor: Makhanda | Elektrisiteit | Brand
Ottosdal: Biblioteek ook in puin ná oproer
SKOKVIDEO: Oomblik toe tenkwa in Worcester ontplof